Document ID: 32005R0488

KOMISIJOS REGLAMENTAS (EB) Nr. 488/2005
2005 m. kovo 21 d.
dėl Europos aviacijos saugos agentūros renkamų mokesčių ir rinkliavų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą (1), ypač jo 53 straipsnio 1 dalį,
pasikonsultavusi su Europos aviacijos saugos agentūros valdančiąja taryba,
kadangi:
(1)
Europos aviacijos saugos agentūros (toliau - Agentūra) pajamas sudaro Bendrijos ir bet kurios Europos trečiosios šalies, kuri yra Reglamento (EB) Nr. 1592/2002 55 straipsnyje numatytų susitarimų šalis, įnašai, pareiškėjų sumokėti mokesčiai už pažymėjimus ir patvirtinimus, kuriuos išduoda, tvirtina ar pakeičia Agentūra ir rinkliavos už publikacijas, apeliacinių skundų nagrinėjimą, mokymą ir (ar) kitas Agentūros teikiamas paslaugas.
(2)
Agentūros pajamos ir išlaidos turi būti subalansuotos.
(3)
Šiame reglamente numatytų mokesčių ir rinkliavų eurais turėtų reikalauti ir juos gauti tik Agentūra. Jie turi būti nustatomi skaidriai, bešališkai ir remiantis lygybės principu.
(4)
Agentūros renkami mokesčiai negali kenkti atitinkam Europos pramonės šakų konkurencingumui. Be to, juos nustatant reikėtų tinkamai atsižvelgti į mažųjų įmonių mokėjimo galimybes. Įmonių geografinis išsidėstymas valstybių narių teritorijose taip pat negali būti pagrindu diskriminacijai.
(5)
Pareiškėjas turėtų būti informuojamas kaip įmanoma anksčiau prieš pradedant teikti paslaugas apie numatomą mokėtinos sumos dydį už paslaugas, kurios jam bus teikiamos, bei apie mokėjimo sąlygas dar nepradėjus teikti paslaugos. Tokios sumos dydžio nustatymo kriterijai turėtų būti aiškūs, vienodi ir vieši. Jei iš anksto nėra įmanoma nustatyti šios sumos dydžio, pareiškėjas apie tai turi būti informuojamas dar neprasidėjus paslaugos teikimui. Tokiu atveju, dar nesuteikus paslaugos turėtų būti susitarta dėl aiškių sumos, kuri bus mokama paslaugos teikimo metu, nustatymo sąlygų.
(6)
Pareiškėjo mokėtinas mokesčio dydis turėtų priklausyti nuo Agentūros atliktų darbų sudėtingumo ir nuo atitinkamo darbo krūvio.
(7)
Šiai pramonės šakai turėtų būti suteikta galimybė tinkamai planuoti finansus ir iš anksto numatyti mokesčiams, kuriuos privalės sumokėti, skirtas išlaidas. Tuo pat metu reikia išlaikyti pusiausvyrą tarp Agentūros bendrųjų išlaidų atliekant sertifikavimo darbus ir bendrųjų pajamų gaunamų iš mokesčių. Remiantis Agentūros finansiniais rezultatais ir prognozėmis, turėtų būti įmanoma kasmet peržiūrėti mokesčių dydį.
(8)
Šiame reglamente numatytos priemonės atitinka komiteto, įsteigto Reglamento (EB) Nr. 1592/2002 54 straipsnio 1 dalimi, nuomonę,
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Šis reglamentas taikomas Europos aviacijos saugos agentūros (toliau - Agentūra) renkamiems mokesčiams ir rinkliavoms už jos teikiamas paslaugas, įskaitant prekių tiekimą.
Jame nustatomi atvejai, kai privaloma mokėti mokesčius ir rinkliavas, numatytus Reglamento (EB) Nr. 1592/2002 48 straipsnio 1 dalyje, šių mokesčių ir rinkliavų dydis bei jų mokėjimo sąlygos.
2 straipsnis
Šiame reglamente:
a)
„rinkliavos“ - pareiškėjų Agentūrai mokamos sumos už kitas nei sertifikavimo darbai Agentūros teikiamas paslaugas;
b)
„mokesčiai“ - pareiškėjų Agentūrai mokamos sumos už Reglamento (EB) Nr. 1592/2002 15 straipsnyje nurodytų pažymėjimų ir patvirtinimų išdavimą, tvirtinimą ar pakeitimus, kuriuos atlieka Agentūra;
c)
„sertifikavimo darbai“ - bet kokia veikla, kurią tiesiogiai ar netiesiogiai atlieka Agentūra ir kurie skirti Reglamento (EB) Nr. 1592/2002 15 straipsnyje išvardytų pažymėjimų ir patvirtinimų išdavimui, tvirtinimui ir pakeitimui;
d)
„pareiškėjas“ - bet koks fizinis ar juridinis asmuo, pageidaujantis pasinaudoti Agentūros teikiamomis paslaugomis, įskaitant pažymėjimo ar patvirtinimo tvirtinimą ar pakeitimą;
e)
„tiesioginės išlaidos“ - išlaidos personalo atlyginimams, kurie yra tiesiogiai susiję su sertifikavimo darbais, taip pat šio personalo transporto išlaidos, patiriamos vykdant sertifikavimo darbus;
f)
„specifinės išlaidos“ - išlaidos apgyvendinimui ir maitinimui, nenumatytos išlaidos ir kelionpinigiai darbuotojams, vykdantiems sertifikavimo darbus;
g)
„netiesioginės išlaidos“ - dalis bendrųjų Agentūros išlaidų, skirtų sertifikavimo darbų vykdymui, įskaitant ir tas, kurios susidaro, parengiant dalį reglamentuojančių dokumentų;
h)
„faktinės išlaidos“ - realiai Agentūros patirtos išlaidos;
i)
„reglamentuojantys dokumentai“ - visi pagal Reglamento (EB) Nr. 1592/2002 14 straipsnio 2 dalį Agentūros parengti dokumentai.
II SKYRIUS
RINKLIAVOS
3 straipsnis
Agentūra renka rinkliavas už visas paslaugas pareiškėjams, įskaitant prekių tiekimą, išskyrus:
a)
sertifikavimo darbus;
b)
dokumentų ir informacijos perdavimą bet kokia forma taikant Europos Parlamento ir Tarybos reglamentą (EB) Nr. 1049/2001 (2);
c)
dokumentus, kuriuos galima gauti nemokamai Agentūros interneto puslapyje.
Agentūra taip pat renka rinkliavas tais atvejais, kai apeliacine tvarka pateikiamas skundas dėl vieno iš jos sprendimų vadovaujantis Reglamento (EB) Nr. 1592/2002 35 straipsniu.
4 straipsnis
1. Agentūrai mokama rinkliavos suma yra lygi suteiktų paslaugų, įskaitant paslaugos rezultato perdavimą pareiškėjui, faktinėms išlaidoms.
2. Už apeliacinio skundo pateikimą pagal Reglamento (EB) Nr. 1592/2002 35 straipsnį mokėtina rinkliava yra nustatyto dydžio suma, kuri yra nurodyta priede. Jei apeliacinė procedūra baigiama pareiškėjo naudai, Agentūra jam automatiškai grąžina nustatyto dydžio sumą.
3. Rinkliavos dydis nustatomas eurais. Pareiškėjui apie jį ir apie rinkliavos mokėjimo sąlygas pranešama prieš pradedant teikti paslaugą.
5 straipsnis
Rinkliavą moka pareiškėjas, arba prireikus, skundą pateikiantis asmuo.
Ji mokama eurais.
Rinkliava sumokama prieš suteikiant paslaugą ar, atitinkamai, prieš pradedant apeliacinę procedūrą, nebent sutartyje yra numatyta kitaip.
III SKYRIUS
MOKESČIAI
6 straipsnis
1. Mokesčiai užtikrina pakankamas bendras pajamas, kurios padengia sertifikavimo darbų tiesiogines, netiesiogines ir specifines išlaidas, įskaitant ir to darbo nuolatinės kontrolės išlaidas.
2. Savo pajamose ir išlaidose Agentūra turi išskirti pajamas ir išlaidas, kurios yra susijusios su sertifikavimo darbais.
Šiuo tikslu:
a)
Agentūros renkami mokesčiai už suteikus sertifikavimo darbus yra laikomi atskiroje sąskaitoje ir apskaitomi atskirai;
b)
Agentūra rengia analitinę pajamų ir išlaidų apskaitą. Visoms biudžete numatytoms išlaidoms, pagal lėšų paskirstymo modulį nustatoma išlaidų dalis, kuri yra priskirtina sertifikavimo darbams.
3. Kiekvienų finansinių metų pradžioje sudaroma bendroji preliminari mokesčių sąmata. Tokia sąmata sudaroma remiantis ankstesnėmis Agentūros finansinėmis ataskaitomis, planuojamomis išlaidomis ir pajamomis bei preliminariu darbų planu.
4. Siekiant išvengti įmonių, įsikūrusių valstybių narių teritorijose, diskriminacijos, transporto išlaidos, susijusios su įmonių sąskaita atliekamais sertifikavimo darbais, skaičiuojamos bendrai ir lygiomis dalimis paskirstomos visiems pareiškėjams.
5. Priedas peržiūrimas ir esant reikalui persvarstomas per 14 mėnesių nuo šio reglamento įsigaliojimo dienos ir vėliau gali būti persvarstomas kasmet.
Priede nurodytos sumos ir koeficientai skelbiami Agentūros oficialiajame leidinyje.
7 straipsnis
Mokesčius sudaro viena ar kelios toliau išvardytos dalys:
a)
nekintama dalis, kurios dydis priklauso nuo Agentūros atliekamų darbų sudėtingumo; atskiri nekintamos dalies dydžiai ir juos įtakojantys koeficientai yra nurodyti priede;
b)
kintamoji dalis, proporcinga atitinkamo darbo krūviui ir išreikšta darbo valandų skaičiumi, padauginus iš valandinio įkainio, apskaičiuoto pagal 9 straipsnio 2 dalį; valandinio įkainio dydis nurodomas priede.
c)
dydis, lygus konkrečioms sertifikavimo darbų išlaidoms, kurios visiškai padengiamos jų faktinę vertę atitinkančiu dydžiu.
8 straipsnis
1. Nustatomi tokie mokesčių dydžiai:
Σ R = x D
kai:
Σ R
=
metinė Agentūros iš mokesčių gaunama suma
D
=
metinės išlaidos, įtrauktos į Agentūros biudžetą
x
=
procentinė metinių išlaidų, tiesiogiai ar netiesiogiai priskirtinų sertifikavimo darbams, dalis
2. Pereinamojo laikotarpio, numatyto Reglamento (EB) Nr. 1592/2002 53 straipsnio 4 dalies antroje pastraipoje, metu, minėto reglamento 48 straipsnio 1 dalies a punkte nurodyta įnašo dalis gali, jei reikia, būti naudojama Agentūros išlaidoms, skirtoms sertifikavimo darbams, padengti. Tokiu atveju, šio periodo metu, mokesčiai apskaičiuojami tokiu būdu:
Σ R = x D - Cp
kai:
Cp
=
dalis įnašo, numatyto Reglamento (EB) Nr. 1592/2002 48 straipsnio 1 dalies a punkte, naudojamo finansuoti Agentūros vykdomiems sertifikavimo darbams.
Ne vėliau kaip nuo 2008 m. sausio 1 d., Cp = 0.
9 straipsnis
1. Mokesčių dydis priklauso nuo atliktų sertifikavimo darbų sudėtingumo ir atitinkamo darbo krūvio. Ji nustatoma pagal tokią formulę:
R = F + (nh * t) + S
kai:
R
=
mokėtinas mokestis
F
=
nekintama dalis, priklausanti nuo įvykdyto darbo pobūdžio (žr. priedą)
nh
=
į sąskaitą įtrauktų valandų kiekis (jei taikoma, žr. priedą)
t
=
valandinis įkainis (jei taikomas, žr. priedą)
S
=
specifinės išlaidos.
2. Valandinis įkainis (t) nustatomas pagal bendras, Agentūros personalo, tiesiogiai susijusio su sertifikavimo darbais, metines darbo užmokesčio išlaidas. Jis apskaičiuojamas pagal tokią formulę:
t = Cs/N
kai:
Cs
=
Agentūros darbuotojų, tiesiogiai susijusių su sertifikavimo darbais bendros darbo užmokesčio išlaidos (atlyginimai, įmokos į pensijų fondus ir socialinio draudimo įmokos)
N
=
metinė Agentūros darbuotojų, tiesiogiai susijusių su sertifikavimo darbais, darbo valandų suma.
10 straipsnis
Nepažeidžiant 9 straipsnio nuostatų, tuo atveju, kai dalis ar visas sertifikavimo darbas vykdomas už valstybių narių teritorijos ribų, transporto už šių teritorijų ribų išlaidos yra įtraukiamos į pareiškėjui pateikiamą mokėtino mokesčio sąskaitą. Už šį darbą ar dalį jo mokėtina mokesčio suma yra apskaičiuojama pagal tokią formulę:
R = F + (nh * t) + S + V
kai:
R
=
mokėtinas mokestis
F
=
nekintama dalis, pagal įvykdyto darbo pobūdį (žr. priede)
nh
=
į sąskaitą įtrauktų valandų kiekis(jei taikoma, žr. priede)
t
=
valandinis įkainis (jei taikoma, žr. priede)
S
=
specifinės išlaidos
V
=
papildomos transporto išlaidos
Papildomos transporto išlaidos, už kurias pareiškėjui pateikiama sąskaita, apima faktines transporto išlaidas už valstybių narių teritorijos ribų ir ekspertų šiose transporto priemonėse praleistą laiką, kuris apskaičiuojamas taikant valandinį įkainį.
11 straipsnis
Pareiškėjui prašant, sertifikavimo darbas gali būti vykdomas specialiu būdu, jei sutinka vykdantysis direktorius.
Tokiais atvejais sertifikavimo darbas vykdomas tokiu būdu:
a)
skiriami tokios kategorijos darbuotojai, kurios Agentūra neskirtų taikydama įprastinę procedūrų, ir (arba)
b)
skiriami tokie personalo ištekliai, kurie leistų darbą įvykdyti per trumpesnį nei pagal įprastą Agentūros procedūros terminą.
Tokiu atveju, mokesčiui taikomas padidinimo koeficientas, tam, kad būtų visiškai padengtos šį specialų prašymą vykdant Agentūros patirtos išlaidos.
12 straipsnis
1. Mokestį privalo mokėti pareiškėjas. Mokestis yra mokamas eurais.
2. Pažymėjimai ar patvirtinimai išduodami, tvirtinami ar pakeičiami tik tada, kai yra sumokėtas visas mokėtinas mokestis. Nesumokėjus Agentūra gali atšaukti pažymėjimą ar atitinkamą patvirtinimą, prieš tai oficialiai įspėjusi pareiškėją.
3. Agentūrai mokėtinų mokesčių dydžių lentelė ir mokėjimo sąlygos pareiškėjui yra pateikiamos paraiškos pateikimo metu.
4. Už atliekamus sertifikavimo darbus, kai mokamas kintamas mokesčio dydis, agentūra pateikia pareiškėjui sąmatą, kurią pareiškėjas turi patvirtinti prieš pradedant vykdyti minėtą darbą. Agentūra gali keisti sąmatą, jei paaiškėja, kad darbas yra paprastesnis ir greičiau įvykdomas nei buvo manyta pradžioje, arba priešingai, sudėtingesnis ir daugiau laiko reikalaujantis, nei Agentūra galėjo numatyti.
5. Už darbus, kurie vykdomi sumokant tik nekintamą mokesčio dydį, pusė šios sumos yra sumokama iki atitinkamo darbo vykdymo pradžios, o likutis sumokamas, išduodant pažymėjimą ar patvirtinimą.
6. Už darbus, kurie vykdomi sumokant tik kintamąjį mokesčio dydį, 30 % mokėtinos bendros mokesčio sumos (įskaitant ir galimą kintamąją dalį) yra sumokama iki atitinkamo darbo vykdymo pradžios. 40 % šios sumos yra mokama darbo vykdymo laikotarpiu dalimis kas ketvirtį. 30 % likutis yra sumokamas išduodant pažymėjimą ar patvirtinimą.
7. Mokesčiai, susiję su galiojančių pažymėjimų ar patvirtinimų tvirtinimu, mokami pagal Agentūros patvirtintą grafiką, apie kurį informuojami pažymėjimų ir patvirtinimų turėtojai. Šis grafikas parengiamas remiantis Agentūros atliktais patikrinimais dėl šių pažymėjimų ir patvirtinimų galiojimo laiko.
8. Jei po pirmojo nagrinėjimo Agentūra nusprendžia prašymo netenkinti, visas jau sumokėtas mokestis yra grąžinamas pareiškėjui, išskyrus sumą, kuri yra skirta administracinėms paraiškos tvarkymo išlaidoms padengti. Ši suma yra lygi nekintamam mokesčiui D, nurodytam priede.
9. Jei Agentūra turi nutraukti sertifikavimo darbą, nes pareiškėjo ištekliai yra nepakankami arba jis nesilaiko jam taikomų prievolių, reikalaujama sumokėti visą mokesčių likutį, susidariusį už Agentūros atliktus darbus iki jų nutraukimo.
IV SKYRIUS
PEREINAMOJO LAIKOTARPIO IR BAIGIAMOSIOS NUOSTATOS
13 straipsnis
Nuo 2005 m. birželio 1 d. tik Agentūra gali reikalauti mokesčių ir juos rinkti.
Valstybės narės už sertifikavimo darbus mokesčių nerenka, net jei juos atlieka Agentūros vardu.
Agentūra valstybėms narėms kompensuoja už sertifikavimo darbus, kuriuos pastarosios atliko jos vardu.
Už valstybių narių Agentūros vardu vykdomus sertifikavimo darbus, kurie jau pradėti vykdyti 2005 m. birželio 1 d., mokesčius Agentūra surenka taip, kad pareiškėjas išvengtų dvigubo mokėjimo.
14 straipsnis
Tam, kad šis reglamentas būtų pradėtas taikyti, vėliausiai likus 30 dienų iki 1-13 straipsnių taikymo pradžios, Agentūra raštu patvirtina Komisijai apie savo pasirengimą vykdyti šiame Reglamente numatytas užduotis, ypač apskaičiuoti mokesčių sumas, kurias privalo sumokėti pareiškėjai ir pateikti jiems sąskaitas bei kompensuoti valstybių narių išlaidas.
15 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
1-13 straipsniai taikomi nuo 2005 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 21 d.

Labels: 3
8
4
15